Babelscape/SREDFM huggingface dataset:
Πάρμα

Η Πάρμα (ιτ.: "Parma") είναι πόλη της Ιταλίας, πρωτεύουσα της επαρχίας Πάρμα, στην περιφέρεια της Εμίλια-Ρομάνια. Η πόλη είναι γνωστή για τα αρχιτεκτονικά της αξιοθέατα, αλλά και για το Πανεπιστήμιο της Πάρμας, ένα από τα αρχαιότερα στον κόσμο. Ο πληθυσμός της πόλης είναι περίπου 177.000 κάτοικοι (2007), από τους οποίους το 91% περίπου είναι Ιταλοί, ενώ οι υπόλοιποι προέρχονται κυρίως από Ευρωπαϊκές χώρες της ανατολικής Ευρώπης. Η πόλη χωρίζεται στα δύο από έναν μικρό ποταμό, που φέρει και αυτός το όνομα Πάρμα.
Τζο Σάκο

Ο Τζο Σάκο, με καταγωγή από την Μάλτα, είναι ένας διεθνώς αναγνωρισμένος δημιουργός κόμικς και δημοσιογράφος, που το 1996 κέρδισε το "Βραβείο Αμερικανικού Βιβλίου" ("American Book Award") για το έργο του "Palestine". Άλλο γνωστό του έργο είναι το "Safe Area Goražde" που αναφέρεται στον πόλεμο στη Βοσνία.
Άγιος Νικόλαος ο Προσκυνητής

Ο Άγιος Νικόλαος ο Προσκυνητής ή 'Αγιος Νικόλαος ο Αποδημήτης (ιταλικά: Nicola il Pellegrino) ( 1075 - 1094 ) είναι άγιος της Ρωμαιοκαθολικής εκκλησίας, πολιούχος της πόλης Τράνι της Ιταλίας καταγόμενος από το Στείρι Βοιωτίας.
Λιγυρία

Η Λιγυρία (ιταλικά: "Liguria") είναι περιφέρεια της βόρειας Ιταλίας. Συνορεύει βόρεια με το Πεδεμόντιο και την Εμίλια-Ρομάνια, ανατολικά με την Τοσκάνη, δυτικά με τη Γαλλία και νότια βρέχεται από τη Θάλασσα της Λιγυρίας. Η συνολική έκταση της περιφέρειας είναι 5.420 τετρ.χλμ., και ο πληθυσμός 1.614.924 κάτοικοι. Κυριότερη πόλη και πρωτεύουσα της περιφέρειας είναι η Γένοβα, με 611.556 κατοίκους (900.000 μαζί με τα προάστια).

Ο αστεροειδής 356 Λιγουρία (356 Liguria), που ανακαλύφθηκε το 1893, πήρε το όνομά του από την ιστορική αυτή περιφέρεια.
Δημήτρης Θεοφάνης

Ο Δημήτρης Θεοφάνης (Ναύπακτο, 31 Μαΐου 1933) είναι διεθνής Έλληνας ποδοσφαιριστής του Παναθηναϊκού των δεκαετιών '50 και '60.

Το 1935 η οικογένεια Θεοφάνη μετακόμισε στην Αθήνα και εγκαταστάθηκε στην περιοχή του Βύρωνα. Το ψευδώνυμο «Λώρης», με το οποίο ο Θεοφάνης υπήρξε γνωστός στους φιλάθλους και στους ποδοσφαιρικούς κύκλους, οφείλεται στον ποδοσφαιριστή του ΠΑΟ Λάκη Πετρόπουλο ―όνομα που το είχε πάρει από τον «Χοντρό και Λιγνό»― εξαιτίας των λίγων κιλών που είχε στην αρχή της καριέρας του ο Θεοφάνης. 

Το 2015 εκδόθηκε από τον οίκο Gutenberg το βιβλίο του «Γήπεδο Αλεξάνδρας και “Πράσινης Τσόχας”», μια αυτοβιογραφική μαρτυρία για τα χρόνια του Πολέμου και της Κατοχής, για το ελληνικό ποδόσφαιρο και τους Έλληνες ποδοσφαιριστές και για την αγαπημένη του ομάδα, τον Παναθηναϊκό.
Γεώργιος Π. Κρέμος

Ο Γεώργιος Π. Κρέμος (1839-1926) ήταν συγγραφέας, ερευνητής, ιστορικός και υφηγητής του Πανεπιστημίου των Αθηνών από το Στείρι Βοιωτίας. Ήταν από τους τρεις πρώτους κατοίκους της Καλλιθέας Αττικής μαζί με το νομικό Γεώργιο Φιλάρετο και τον έμπορο Λάσκαρη Λασκαρίδη (1884-1885) η μνήμη των οποίων τιμάται με την ονοματοδοσία τριών οδών του ομώνυμου δήμου.
Ολιβιέ Σορλέν

Ο Ολιβιέ Σορλέν είναι Γάλλος επαγγελματίας ποδοσφαιριστής, γεννημένος στις 9 Απριλίου 1979 στην πόλη Σαιντ-Ετιέν. Ο Σορλέν αγωνιζόταν ως μέσος στην ομάδα του ΠΑΟΚ.Απο το καλοκαίρι του 2010 ανήκει στην Γαλλική Εβιάν.
Internet Archive

Το Internet Archive είναι μη κερδοσκοπικός οργανισμός που θέτει ως στόχο τη δημιουργία μιας ελεύθερης ηλεκτρονικής βιβλιοθήκης στο διαδίκτυο. Στα εγχειρήματα που συντηρεί περιλαμβάνεται και αρχείο, στο οποίο αποθηκεύονται σελίδες του διαδικτύου περιοδικά κατά τη διαχρονική τους παρουσία. Ο χρήστης είναι δυνατόν να αναζητήσει σελίδες μέσω της μηχανής οπισθοδρόμησης (Wayback Machine). Πέραν των δικτυακών σελίδων στον συγκεκριμένο δικτυακό τόπο βρίσκονται αποθηκευμένα ηχητικά αρχεία, video αρχεία, εκπαιδευτικό υλικό και άλλα. Ιδρύθηκε το 1996 και η έδρα του βρίσκεται στο Σαν Φρανσίσκο των ΗΠΑ.
Κόπερ

Το Κόπερ (σλοβενικά: "Koper", ιταλικά: "Capodistria", κροατικά: "Kopar") είναι πόλη επί της Αδριατικής και το μοναδικό λιμάνι της Σλοβενίας. Μέχρι το 1954 κατοικούσαν στην πόλη ως επί το πλείστον Ιταλοί. Εκτός από το λιμάνι σημαντικό είναι και το πανεπιστήμιο που διαθέτει η πόλη. Απέχει 10 χιλιόμετρα από το λιμάνι της Τεργέστης. Σήμερα το πολεοδομικό συγκρότημα έχει πληθυσμό 52.630 κατοίκους και αποτελεί την 4η μεγαλύτερη πόλη της χώρας, εκ των οποίων οι 1.200 περίπου αποτελούν την Ιταλική μειονότητα της πόλης. 

Ο Ιωάννης Καποδίστριας καταγόταν από την πόλη. Το όνομα της οικογένειας ήταν Βιτόρι (Vitori) ή Βιττόρι (Vittori).
Νόβα Γκορίτσα

<br>

Η Νόβα Γκορίτσα (σλοβένικα: "Nova Gorica", Νέα Γκορίτσα) είναι πόλη στην Σλοβενία στα σύνορα της Ιταλίας, κοντά στην ιταλική πόλη Γκορίτσια ("Gorizia"), της οποίας ήταν παλαιότερα προάστιο. Έχει 21.082 κάτοικους. Όταν υπογράφηκε η συνθήκη των Παρισίων του 1947 (Συνθήκη με την Ιταλία του 1947), η πόλη Γκορίτσια βρέθηκε εκτός της τότε Γιουγκοσλαβίας και έτσι, το 1948, χτίστηκε η Νόβα Γκορίτσα (Νέα Γκορίτσα) μέσα σε Γιουγκοσλαβικό έδαφος.
Κιοπρουλού Φαζίλ Αχμέτ πασάς

Ο Κιοπρουλού Φαζίλ Αχμέτ πασάς (τούρκικα: Köprülü Fazıl Ahmed Paşa, 1635 - 3 Νοεμβρίου 1676) ήταν Μεγάλος Βεζίρης, ο δεύτερος με αυτό το αξίωμα από την οικογένεια Κιοπρουλού. Διαδέχτηκε στη θέση τον πατέρα του, Κιοπρουλού Μεχμέτ, το 1661. Ο χαρακτήρας του ήταν εντελώς αντίθετος από αυτόν του πατέρα του. Στα 23 του πέρασε στην τάξη των καθηγητών (Müderris). Ως Μεγάλος Βεζίρης υπήρξε γενναιόδωρος, ελαττώνοντας τους φόρους, ενώ υπήρξε στην εποχή του προστάτης των τεχνών και των γραμμάτων. Από την άλλη ήταν σκληρός στον πόλεμο, ενώ οι καταχρήσεις του στο ποτό κατέστρεψαν την υγεία του. Πέθανε το 1676.
Μιχαέλα του Βαλουά

Η Μιχαέλα του Βαλουά ("Michelle de Valois", 11 Ιανουαρίου 1395 – 8 Ιουλίου 1422) ήταν κόρη του Καρόλου ΣΤ΄ της Γαλλίας και της Ισαβέλλας της Βαυαρίας. Σαν κορίτσι ήταν μαζί με την μικρότερη αδελφή της, Αικατερίνη, παραμελημένες από τους γονείς τους. Ο πατέρας τους υπέφερε από σχιζοφρένεια και η μητέρα τους ήταν απασχολημένη με τον ερωμένο της, Λουδοβίκο της Ορλεάνης. Παρά τις φήμες ωστόσο ότι παραμελήθηκε η μητέρα της είχε δώσει πολλά πολυτελή δώρα και υφάσματα, σε περίοδο πανώλης την έστειλε για ασφάλεια στην ύπαιθρο. 

Όταν ο πατέρας τους απέκτησε προσωρινά διαλείμματα ίασης, η μητέρα τους και ο Λουδοβίκος Βαλουά δούκας της Ορλεάνης τις απήγαγαν μαζί με τα παιδιά του Ιωάννη του Ισχυρού. Τον Ιούνιο του 1409 παντρεύτηκε τον Φίλιππο Γ΄, δούκα της Βουργουνδίας, ενώ έπεσε σε μελαγχολία (1419) όταν έμαθε την ανάμειξη του αδελφού της στον φόνο του πεθερού της, Ιωάννη του ισχυρού. Η Μιχαέλα αρρώστησε και πέθανε (1422) στη Γάνδη, την εποχή που ο σύζυγος της ετοιμαζόταν για την μάχη του Κον. Ο πρόωρος θάνατός της έφερε μεγάλη θλίψη στον λαό, γιατί ήταν πολύ αγαπητή. Φήμες έλεγαν ότι δηλητηριάστηκε από μια Γερμανίδα έμπιστη αυλική της που είχε απολύσει μόλις λίγο πριν από τον θάνατό της.
Σήραγγα

Μια πρώην σιδηροδρομική Σήραγγα, κοντά στο Χούγετ στο [[Βέλγιο]], που έχει μετατραπεί για χρήση από πεζούς και ποδήλατα.
Μία σήραγγα είναι ένα υπόγειο πέρασμα. Ο ορισμός του τι αποτελεί μία σήραγγα δεν είναι καθολικά αποδεκτός. Παρ' όλα αυτά, γενικά, οι σήραγγες έχουν τουλάχιστον δύο φορές μεγαλύτερο μήκος από το πλάτος τους. Επιπλέον, πρέπει να είναι πλήρως κλεισμένες από όλες τις πλευρές, εκτός από τα ανοίγματα σε κάθε πλευρά.

Μία σήραγγα μπορεί να αποτελεί δίοδο για πεζούς, ποδηλάτες, μηχανοκίνητα οχήματα, για μεταφορικά μέσα σταθερής τροχιάς ή για πλοία. Μερικές χρησιμοποιούνται ως υδραγωγεία, κατασκευασμένες αποκλειστικά για την μεταφορά νερού, για κατανάλωση, για υδροηλεκτροπαραγωγή ή σαν αποχετευτικός αγωγός, ενώ άλλες παρέχουν άλλες υπηρεσίες όπως την φιλοξενία τηλεπικοινωνιακών καλωδίων. Υπάρχουν ακόμα και σήραγγες για την διέλευση ορισμένων σημείων από ζώα υπό εξαφάνιση. Μερικές μυστικές σήραγγες έχουν κατασκευαστεί ως μέσο για την είσοδο ή διαφυγή από μια περιοχή.
Android

Το Android είναι λειτουργικό σύστημα για συσκευές κινητής τηλεφωνίας το οποίο τρέχει τον πυρήνα του λειτουργικού Linux. Αρχικά αναπτύχθηκε από την Google και αργότερα από την Open Handset Alliance . Επιτρέπει στους κατασκευαστές λογισμικού να συνθέτουν κώδικα με την χρήση της γλώσσας προγραμματισμού Java, ελέγχοντας την συσκευή μέσω βιβλιοθηκών λογισμικού ανεπτυγμένων από την Google. Το Android είναι κατά κύριο λόγο σχεδιασμένο για συσκευές με οθόνη αφής, όπως τα έξυπνα τηλέφωνα και τα τάμπλετ, με διαφορετικό περιβάλλον χρήσης για τηλεοράσεις (Android TV), αυτοκίνητα (Android Auto) και ρολόγια χειρός (Android Wear). Παρόλο που έχει αναπτυχθεί για συσκευές με οθόνη αφής, έχει χρησιμοποιηθεί σε κονσόλες παιχνιδιών, ψηφιακές φωτογραφικές μηχανές, συνηθισμένους Η/Υ (π.χ. το HP Slate 21) και σε άλλες ηλεκτρονικές συσκευές.

Το Android είναι το πιο ευρέως διαδεδομένο λογισμικό στον κόσμο. Οι συσκευές με Android έχουν περισσότερες πωλήσεις από όλες τις συσκευές Windows, iOS και Mac OS X μαζί.

Η πρώτη παρουσίαση της πλατφόρμας Android έγινε στις 5 Νοεμβρίου 2007, παράλληλα με την ανακοίνωση της ίδρυσης του οργανισμού Open Handset Alliance, μιας κοινοπραξίας 48 τηλεπικοινωνιακών εταιριών, εταιριών λογισμικού καθώς και κατασκευής hardware, οι οποίες είναι αφιερωμένες στην ανάπτυξη και εξέλιξη ανοιχτών προτύπων στις συσκευές κινητής τηλεφωνίας. Η Google δημοσίευσε το μεγαλύτερο μέρος του κώδικα του Android υπό τους όρους της Apache License, μιας ελεύθερης άδειας λογισμικού. Το λογότυπο για το λειτουργικό σύστημα Android είναι ένα ρομπότ σε χρώμα πράσινου μήλου και σχεδιάστηκε από τη γραφίστρια Ιρίνα Μπλόκ.

Η τελευταία έκδοση καλείται Android 10 και φέρνει σημαντικές αλλαγές.
εναλλ.=|μικρογραφία|543x543εσ|Η αρχική οθόνη του Android 10 (με κάποιες εφαρμογές της Google)
Δημήτρης Ελευθερόπουλος

Ο Δημήτρης Ελευθερόπουλος (Πειραιάς, 7 Αυγούστου 1976) είναι Έλληνας παλαίμαχος διεθνής ποδοσφαιριστής που αγωνιζόταν ως τερματοφύλακας και νυν προπονητής. Από τις 28 Ιουνίου του 2020 έως τις 18 Οκτωβρίου του ίδιου έτους διετέλεσε προπονητής της Παναχαϊκή Γ.Ε. (ποδόσφαιρο).
Παγκόσμια Οργάνωση Νέων Εσπεραντιστών

Η Παγκόσμια Οργάνωση Νέων Εσπεραντιστών (TEJO), (εσπεράντο:"Tutmonda Esperantista Junulara Organizo") είναι μια οργάνωση νέων (30 ετών και κάτω) που μιλούν την Εσπεράντο με ανεξάρτητες οργώσεις μέλη και με οργανώσεις παραρτήματα σε διάφορες χώρες. Σήμερα υπάρχουν 44 οργανώσεις που είναι μέλη της με επιπλέον περίπου 13 οργανώσεις χωρών με τις οποίες η TEJO έχει επαφή αν και αυτές δεν είναι ακόμα μέλη της. Η ίδια η TEJO αποτελεί τμήμα της Παγκόσμιας Ένωσης Εσπεράντο.

Η TEJO οργανώνει το Διεθνές Συνέδριο Νέων (IJK) κάθε χρόνο σε μια διαφορετική χώρα του κόσμου. To IJK διαρκεί μια εβδομάδα με εκδηλώσεις που περιλαμβάνουν κοντσέρτα, παρουσιάσεις, εκδρομές, και γενικότερα εκδηλώσεις που προσελκύουν νέους απ΄όλη την υφήλιο. Η TEJO επίσης οργανώνει κάποια σεμινάρια για νέους κάθε χρόνο. Τα σεμινάρια αυτά ενώνουν τους νέους σε μια διεθνή ομάδα για να συζητήσουν σύγχρονα θέματα. Τα τελευταία σεμινάρια είχαν θέματα σχετικά με τα ανθρώπινα δικαιώματα, την παγκοσμιοποίηση, τα γλωσσικά προβλήματα, και το Διαδίκτυο. Τα σεμινάρια διαρκούν μια εβδομάδα και συχνά έχουν στοιχεία πρακτικής εξάσκησης προκειμένου οι συμμετέχοντες όχι μόνο να μετέχουν σε έναν διεθνή διάλογο αλλά επίσης να αποκτούν και νέες δεξιότητες. 

Η TEJO εκδίδει δύο περιοδικά, το "Kontakto", το "TEJO Tutmonde", και επίσης το δικτυακό ενημερωτικό έντυπο "TEJO-aktuale". Το "Kontakto" είναι περιοδικό, που στοχεύει στους αρχάριους και τους νέους αναγνώστες και έχει άρθρα με γενικά θέματα και σε εύκολη γλώσσα . Το "TEJO Tutmonde" είναι ένα άλλο περιοδικό με νέα από το νεανικό Εσπεραντικό-κίνημα διεθνώς. Το "TEJO-aktuale" έχει σκοπό την πληροφόρηση για διάφορες εκδηλώσεις σχετικά με την Παγκόσμια Εσπεραντική Κοινότητα (Esperantio).

Η TEJO οργανώνει επίσης την υπηρεσία Pasporta Servo, ένα δίκτυο από Εσπεραντιστές οικοδεσπότες που χωρίς χρέωση φιλοξενούν επισκέπτες που μιλούν την Εσπεράντο.
Αλίκη της Βρετάνης

Η Αλίκη της Βρετάνης (Γαλλική γλώσσα : "Alix de Thouars", 1200 – 21 Οκτωβρίου 1221) ήταν νόμιμη δούκισσα της Βρετάνης (1203 – 1221) και κόμισσα του Ρίτσμοντ σαν δώρο στην Αγγλία. Η Αλίκη ήταν κόρη της Κωνσταντίας, δούκισσας της Βρετάνης, και του Γκυ του Τουάρ. Σύμφωνα με τους Γάλλους ιστορικούς η μητέρα της πέθανε από επιπλοκές όταν γεννήθηκαν οι δίδυμες μικρότερες αδελφές της Αικατερίνη του Τουάρ και Μαργαρίτα. Τα μεγαλύτερα ετεροθαλή αδέλφια της ήταν ο Αρθούρος Α΄ της Βρετάνης και η Ελεονώρα της Βρετάνης, παιδιά της Κωνσταντίας και του Γοδεφρείδου Πλανταγενέτη. Όταν πέθανε ο Ριχάρδος ο Λεοντόκαρδος ξέσπασε διαμάχη ανάμεσα στον νέο βασιλιά Ιωάννη τον Ακτήμονα και τα αδέλφια της, όπου στην "μάχη του Μιρεμπώ" (1202) συνελήφθησαν, η Ελεονώρα φυλακίστηκε και ο Αρθούρος δολοφονήθηκε.

Οι βαρόνοι της Βρετάνης αναγνώρισαν αμέσως την Αλίκη σαν νόμιμο κληρονόμο του Αρθούρου αντί για την Ελεονώρα, ο λόγος ήταν ο φόβος μην τυχόν ο Ιωάννης ο Ακτήμονας διεκδικήσει την αντιβασιλεία της Βρετάνης στο όνομα της φυλακισμένης Ελεονώρας. Ο πατέρας της Γκυ έγινε αντιβασιλιάς στο όνομά της ως το 1206, οπότε ο ίδιος ο βασιλιάς Φίλιππος Β΄ της Γαλλίας έγινε αντιβασιλιάς της Βρετάνης στο όνομα της μικρής Αλίκης. Ο Γάλλος βασιλιάς έσπασε τον δεσμό της μικρής Αλίκης με τον πρίγκιπα των Βρετόνων Ερρίκο του Πεντιέβρ, την πάντρεψε με τον ξάδελφο του Πέτρο του Ντρε. Ο Πέτρος παντρεύτηκε την Αλίκη (27 Ιανουαρίου 1213) και πλήρωσαν φόρο υποτέλειας στον Γάλλο βασιλιά για λογαριασμό της Βρετάνης. Ο Πέτρος και η Αλίκη αναγνωρίστηκαν από τον Γουίλιαμ Μαρσάλ, 1ο κόμη του Πέρμπροκ αντιβασιλέα της Αγγλίας σαν κόμητες του Ρίτσμοντ στην θέση της Ελεονώρας που δεν ελευθερώθηκε ποτέ από την φυλακή. Η Αλίκη πέθανε στην γέννα του τελευταίου παιδιού της (21 Οκτωβρίου 1221) χωρίς να εξασκήσει ποτέ έλεγχο στην κληρονομιά της, την διαδέχθηκε ο γιος της Ιωάννης Α΄ αλλά ο σύζυγος της Πέτρος ήταν ο πραγματικός κυβερνήτης σαν αντιβασιλιάς μέχρι το 1227.
Υποθαλάσσια σήραγγα

Η είσοδος της υποθάλασσιας σήραγγας Cross-Harbour στο λιμάνι του [[Χονγκ Κονγκ]].
Το τεχνητό νησί [[Πέμπερχολμ]] μεταξύ [[Δανία|Δανίας]] και [[Σουηδία|Σουηδίας]], στο οποίο βρίσκεται η είσοδος υποθαλάσσιας σήραγγας που ενώνει τις 2 χώρες.
Υποθαλάσσια σήραγγα χαρακτηρίζεται αντίστοιχα με την υπόγεια σήραγγα, εκείνη που διέρχεται - κατασκευάζεται ολόκληρη ή ένα μέρος της κάτω από έναν όγκο θαλάσσιου νερού. Χρησιμοποιούνται συχνά σε μέρη όπου η σύνδεση με γέφυρα ή με οχηματαγωγά πλοία (Φέρρυ) είναι αδύνατη, για να καλύψει μεγάλη ροή οχημάτων ή για να διευκολύνουν, την κίνηση, σε υπάρχουσες γέφυρες ή σύνδεσης μέσω οχηματαγωγών πλοίων. Υπάρχουν πολλοί λόγοι για να κατασκευαστεί μία υποθαλάσσια σήραγγα αντί μιας γέφυρας ή της σύνδεσης μέσω Φέρρυ. Σημαντικότερος λόγος είναι η απρόσκοπτη εξυπηρέτηση μεγάλου συγκοινωνιακού φορτίου, καθώς και λόγοι στρατηγικής, όπως την διαρκή και ανεμπόδιστη λειτουργία τους σε μέρη με ακραία καιρικά φαινόμενα, αλλά εξαιρετικά σπάνια μπορεί να επιλεγεί αυτή η λύση ακόμα και από κάποια στρατιωτική αιτία.
Είχα ένα σύντροφο

"Είχα ένα σύντροφο" σε ανάγλυφο στο [[Σπέιερ]] Το τραγούδι Είχα ένα σύντροφο (Ich hatt' einen Kameraden) ή Ο καλός σύντροφος (Der gute Kamerad) είναι γερμανικό πένθιμο εμβατήριο. Οι στίχοι γράφτηκαν το 1809 από τον Γερμανό ποιητή Λούντβιχ Ούλαντ και μελοποιήθηκαν από το συνθέτη Φρίντριχ Σίλχερ το 1825. 

Το τραγούδι είναι από τα πιο συνηθισμένα στα τελετουργικά και συνηθίζεται να χρησιμοποιείται κυρίως στις στρατιωτικές κηδείες. Είναι επίσης δημοφιλές σε στρατούς όπως ο Αυστριακός και ο Χιλιανός. Ο γαλλικός στρατός χρησιμοποιεί και αυτός το τραγούδι σε κάποιο βαθμό, ιδιαίτερα από τη Λεγεώνα των Ξένων. 

Όταν το τραγούδι παίζεται, οι στρατιώτες πρέπει να χαιρετούν, κάτι που επιβάλλεται μόνο στους εθνικούς ύμνους. Κάποιες φορές, το τραγούδι παίζεται και σε πολιτικές τελετές, π.χ. σε κηδείες προσώπων που έχουν κάποια σχέση με το στρατό. Τέλος, συνηθίζεται η εκτέλεσή του σε κηδείες μελών της Studentenverbindung και στην μέρα των Γερμανών πεσόντων (Volkstrauertag), προς τιμή των πεσόντων.
Ηλεκτρολύτης

Ηλεκτρολύτης είναι οποιαδήποτε ουσία που σε υδατικό διάλυμα παρέχει ελεύθερα κινούμενα ιόντα και έτσι καθίσταται ηλεκτρικά αγώγιμο. Τα υδατικά ηλεκτρολυτικά διαλύματα είναι γνωστά ως ιοντικά διαλύματα. Υπάρχουν όμως, πέρα από υγρά διαλύματα, τηγμένοι ηλεκτρολύτες, σε μορφή τζελ (συναντώνται σε μπαταρίες) και στερεοί ηλεκτρολύτες (συναντώνται στους ηλεκτρολυτικούς πυκνωτές).
Καθεστώς της 4ης Αυγούστου

Καθεστώς της 4ης Αυγούστου ονομάστηκε το δικτατορικό καθεστώς που είχε η Ελλάδα από τις 4 Αυγούστου 1936, ημερομηνία 
στην οποία ο Ιωάννης Μεταξάς, σε συνεργασία με το βασιλιά Γεώργιο, κατήργησε τον κοινοβουλευτισμό και επέβαλε δικτατορία, και λειτούργησε μέχρι την κατάληψη της χώρας από τους Γερμανούς τον Απρίλιο του 1941, τρεις μήνες μετά τον θάνατο του Μεταξά. Ο Μεταξάς διετέλεσε πρωθυπουργός από τις 13 Απριλίου του 1936 έως τις 29 Ιανουαρίου του 1941. Στη συνέχεια, πρωθυπουργός ανέλαβε ο Αλέξανδρος Κορυζής μέχρι τις 18 Απριλίου 1941 και αργότερα ο Εμμανουήλ Τσουδερός. Τυπικά το καθεστώς καταργήθηκε με βασιλικό διάταγμα το Φεβρουάριο του 1942, ενώ η χώρα είχε καταληφθεί από τις δυνάμεις του Άξονα και η εξόριστη ελληνική κυβέρνηση βρισκόταν στην Αίγυπτο.
Φασιανοί

Οι Φασιανοί ήταν αρχαίος λαός της Μικράς Ασίας που ζούσαν στην περιοχή του Πόντου κοντά στον Φάση ποταμό. Η χώρα τους συνόρευε με τις χώρες των Χαλύβων και των Τάοχων.

Ο Ξενοφών αναφέρει τους Φασιανούς κατά την κάθοδο των μυρίων όταν και τους αντιμετώπισε σε μάχη μαζί με τους Τάοχους και τους Χάλυβες. Σύμφωνα με τον Ιπποκράτη οι άντρες είχαν μεγάλο ανάστημα, δυνατή φωνή και στις αρθρώσεις τους ήταν ορατές οι φλέβες τους δίνοντας την εντύπωση ότι έπασχαν από Ίκτερο. 

Η ονομασία διατηρείται ακόμα και σήμερα σε τοπωνύμια στη Γεωργία και την Τουρκία.
Γεώργιος Γρήντζαλης

Ο Γεώργιος Γρήντζαλης ήταν σπουδαίος Έλληνας αγωνιστής στην Ελληνική Επανάσταση του 1821 αλλά και πολύ επικίνδυνος ληστής.
Ο Όλιβερ και η Παρέα του

Ο Όλιβερ και η Παρέα του (πρωτότυπος τίτλος: Oliver & Company) είναι αμερικάνικη κωμική ταινία μιούζικαλ κινουμένων σχεδίων που κυκλοφόρησε το 1988 με εταιρεία παραγωγής τα Walt Disney Animation Studios και διανομή από τη Walt Disney Pictures. Αποτελεί την 27η ταινία κινουμένων σχεδίων μεγάλου μήκους της συλλογής "Τα Κλασικά της Disney" και είναι εμπνευσμένη από το κλασικό μυθιστόρημα του Καρόλου Ντίκενς, "Όλιβερ Τουίστ". 

Στην ταινία, ο Όλιβερ είναι ένα άστεγο γατάκι, το οποίο μπαίνει σε μια συμμορία σκύλων για να επιβιώσει. Μεταξύ άλλων αλλαγών είναι το σκηνικό της ταινίας το οποίο μεταφέρθηκε από το Λονδίνο του 19ου αιώνα στα τέλη της δεκαετίας του '80 στη Νέα Υόρκη, η συμμορία του Φάγκιν αποτελείται από σκύλους (ένας εξ' αυτών είναι ο Ντότζερ) και ο Σάικς είναι τοκογλύφος.

Η παραγωγή της ταινίας ξεκίνησε γύρω στο 1987 με τον τίτλο "Ο Όλιβερ και ο Ντότζερ". Επανακυκλοφόρησε στις Ηνωμένες Πολιτείες, στον Καναδά και στο Ηνωμένο Βασίλειο στις 29 Μαρτίου 1996. Αργότερα, μέσα στην ίδια χρονιά, αλλά και το 2002, κυκλοφόρησε σε βιντεοταινία ενώ σε DVD κυκλοφόρησε το 2009. Ο "Όλιβερ και η Παρέα του" κυκλοφόρησε σε Blu-ray Disc το 2013, προς τιμήν της 25ης επετείου της.
Ακρόπολη

Η [[Ακρόπολη των Αθηνών]] 

Η λέξη Ακρόπολη προέρχεται από το συνδυασμό των λέξεων άκρος και πόλις και κυριολεκτικά σημαίνει πόλη στην άκρη (ή σε ακρότατο). Για αμυντικούς σκοπούς, οι οικιστές επέλεγαν ένα υπερυψωμένο σημείο, συχνά ένα λόφο με απότομες πλευρές. Σε πολλά μέρη στον κόσμο, αυτοί οι πρώιμοι οχυροί οικισμοί γίνονταν ο πυρήνας μεγάλων πόλεων, που επεκτείνονταν στο επίπεδο έδαφος γύρω από την Ακρόπολη. Τέτοια παραδείγματα είναι οι πόλεις της Αθήνας και της Ρώμης.

Η Ακρόπολη, παρ' όλο που συνδέεται κυρίως με ελληνικές πόλεις, όπως η Αθήνα, το Άργος, η Αρχαία Θήβα και η Αρχαία Κόρινθος, μπορεί να χρησιμοποιηθεί γενικά για όλους τους οχυρούς οικισμούς πάνω σε λόφους, μεταξύ αυτών στη Ρώμη, στην Ιερουσαλήμ, στην κελτική Μπρατισλάβα και σε πολλές πόλεις της Μικράς Ασίας.

Η πιο γνωστή ακρόπολη είναι η Ακρόπολη της Αθήνας, όπου δεσπόζει το μνημείο του Παρθενώνα. Παρόλο που αρχικά οι ακροπόλεις εντοπίζονται στην ηπειρωτική Ελλάδα, η κατασκευή τους γρήγορα εξαπλώθηκε στις ελληνικές αποικίες όπως η Δωρική Λατώ στην Κρήτη κατά την Αρχαϊκή περίοδο.

Λόγω του κλασικού ελληνορωμαϊκού ρυθμού, η μεγάλη πέτρινη εκκλησία της Ιεραποστολής Σαν Χουάν Καπιστράνο έχει ονομαστεί η «Αμερικανική Ακρόπολη».

Σε άλλα μέρη του κόσμου αναπτύχθηκαν άλλα ονόματα για ψηλούς οχυρούς οικισμούς, όπως Αλκαζάρ, που συχνά ενίσχυαν ένα φυσικό οχυρό τόπο. Στην κεντρική Ιταλία, πολλές μικρές αγροτικές κοινότητες ακόμα απλώνονται στη βάση ενός οχυρωμένου οικισμού γνωστού ως «La Rocca».

Ο όρος "Ακρόπολις" χρησιμοποιείται και για να περιγράψει σύνθετες επικαλυπτόμενες κατασκευές, όπως πλατείες και πυραμίδες, σε πολλές πόλεις των Μάγια, μεταξύ αυτών η Τικάλ και η Κοπάν.
Amor a la mexicana

Το Amor a la mexicana είναι το 5ο προσωπικό άλμπουμ της λατίνας ποπ σταρ Ταλία. Το άλμπουμ είναι το πιο επιτυχημένο της Ταλία μέχρι σήμερα, κυρίως λόγω του ομώνυμου 1ου single. Θεωρείται διεθνής εμπορική επιτυχία αφού έχει πουλήσει πάνω από 10 εκατομμύρια αντίτυπα παγκοσμίως.

Το άλμπουμ έχει γίνει πολλές φορές πλατινένιο και χρυσό σε διάφορα μέρη του κόσμου. Έφτασε στις κορυφαίες θέσεις των ευρωπαϊκών τσαρτ και στα ελληνικά τσαρτ έφτασε μέχρι την 2η θέση και πολύ σύντομα έγινε και χρυσό. Η Ταλία προώθησε αυτό τον δίσκο δίνοντας συναυλίες και κάνοντας περιοδείες στον κόσμο.

Το τραγούδι «Amor a la mexicana» είναι ένα από τα 10 σπουδαιότερα λάτιν τραγούδια της δεκαετίας του 90, ενώ το cd single του τραγουδιού έγινε χρυσό στις Ηνωμένες Πολιτείες και όχι μόνο.

Σε μια έρευνα που έγινε από ισπανόφωνο τηλεοπτικό δίκτυο, το τραγούδι Amor a la mexicana βρίσκεται στη θέση #63 στη λίστα με τα πιο επιτυχημένα τραγούδια στα ισπανικά όλων των εποχών.
Ενιαίο Εθνικιστικό Κίνημα

Το Ενιαίο Εθνικιστικό Κίνημα ή ΕΝΕΚ, ήταν ελληνικό εθνικιστικό κόμμα που ιδρύθηκε το 1979 και διαλύθηκε το 1991.
Καρέκλα

Καρέκλα από λυγισμένο ξύλο του [[Αλβάρ Αάλτο]]
Μια από της πρώτες πλαστικές καρέκλες, η καρέκλα του [[Βέρνερ Πάντον]]
δεξιά|μικρογραφία|Καρέκλα σε χρήση
Η καρέκλα είναι ένα έπιπλο με μια υπερυψωμένη επιφάνεια, που συνήθως χρησιμοποιείται για κάθισμα για ένα άτομο. Οι καρέκλες υποστηρίζονται συχνότερα από τέσσερα πόδια και μια πλάτη ωστόσο, μια καρέκλα μπορεί να έχει τρία πόδια ή μπορεί να έχει διαφορετικό σχήμα.

 Είναι κατασκευασμένες από μια ευρεία ποικιλία υλικών, που κυμαίνονται από ξύλο μέχρι μέταλλο καθώς και συνθετικό υλικό (π.χ. πλαστικό), και μπορεί να είναι παραγεμισμένες ή επικαλυμμένες με διάφορα χρώματα και υφάσματα, είτε στο κάθισμα (όπως μερικές καρέκλες τραπεζαρίας) ή σε ολόκληρη την καρέκλα. Καρέκλες χρησιμοποιούνται σε πολυάριθμα δωμάτια των σπιτιών (π.χ. σε σαλόνια, τραπεζαρίες και κρησφύγετα), σε σχολεία και γραφεία και σε διάφορους άλλους χώρους εργασίας.

Μια καρέκλα χωρίς πλάτη ή βραχίονες συνηθισμένου ύψους λέγεται «σκαμνί» ή όταν είναι στο ύψος των γοφών ενός όρθιου ανθρώπου λέγεται «σκαμνί μπαρ». Μια καρέκλα με βραχίονες ονομάζεται «πολυθρόνα», ενώ όταν διαθέτει υποστήριξη πλάτης η οποία μπορεί να γείρει προς τα πίσω έχοντας πτυσσόμενο υποπόδιο καλείται «κάθισμα ρυθμιζόμενης πλάτης». Μια μόνιμη καρέκλα σε τρένο ή σε θέατρο λέγεται «κάθισμα» ή σε αεροπλάνο ή αυτοκίνητο, «κάθισμα αεροπλάνου» και «κάθισμα αυτοκινήτου» αντίστοιχα. Στην ιππασία ή στο ποδήλατο το κάθισμα ονομάζεται «σέλα». Υπάρχουν ειδικά καθίσματα για βρέφη, όπως το βρεφικό κάθισμα αυτοκινήτου. Όταν ένα κάθισμα είναι τροχήλατο ονομάζεται «αναπηρική καρέκλα» και όταν κρεμαστεί από πάνω ονομάζεται «κούνια».

Το ύψος του καθίσματος είναι συνήθως 42 έως 48 πόντους και κατάλληλο για τραπεζαρία. Η προέλευση της καρέκλας και της πολυθρόνας είναι ο θρόνος. Αρχικά, οι περισσότερες καρέκλες ήταν κατασκευασμένες από ξύλο, αλλά οι σύγχρονες καρέκλες συνήθως είναι από μεταλλικούς σωλήνες η χυτό αλουμίνιο, ενώ υπάρχουν και από διάφορα είδη πλαστικών.

Ως αντικείμενο στον βιομηχανικό σχεδιασμό είναι ένα από τα δημοφιλέστερα και πολλοί σχεδιαστές και αρχιτέκτονες έχουν σχεδιάσει καρέκλες.
El Sexto Sentido

El Sexto Sentido (Η Έκτη Αίσθηση) τιτλοφορείται το 9ο άλμπουμ της Μεξικάνας ποπ σταρ Ταλία. Κυκλοφόρησε από την ΕΜΙ στις 18 Ιουλίου 2005 και έχει πουλήσει πάνω από 2 εκατομμύρια αντίτυπα παγκοσμίως. Το πρώτο single του άλμπουμ είναι το δυναμικό ποπ/ροκ κομμάτι με τίτλο "Amar sin ser amada" ("You know he never loved you"). Τα τραγούδια "Un alma sentenciada" και "Seduction" έγιναν επίσης τεράστιες επιτυχίες και έμειναν στα τσαρτ πολλές εβδομάδες.
Γκρέγκορ Στράσερ

Ο Γκρέγκορ Στράσερ (, 31 Μαΐου 1892 – 30 Ιουνίου 1934) ήταν Γερμανός πολιτικός, ηγετικό στέλεχος του Εθνικοσοσιαλιστικού Κόμματος, επικεφαλής της "σοσιαλιστικής", "βόρειας πτέρυγάς" του και εσωκομματικός αντίπαλος του Αδόλφου Χίτλερ, ο οποίος δολοφονήθηκε στο Βερολίνο κατά τις μεγάλες εκκαθαρίσεις που έγιναν γνωστές ως "Η νύχτα των μεγάλων μαχαιριών", το καλοκαίρι του 1934. O Στράσερ έχαιρε μεγάλης εκτίμησης στο εσωτερικό του ναζιστικού κόμματος, αλλά και έξω από αυτό, ακόμα και από πολιτικούς αντιπάλους του.
Lunada

Το "Lunada" είναι το 10ο άλμπουμ της Μεξικάνας ποπ τραγουδίστριας Ταλία. Κυκλοφόρησε από την ΕΜΙ στις 24 Ιουνίου 2008 στις Ηνωμένες Πολιτείες ενώ στην Ελλάδα στις 15 Ιουλίου 2008. Πρόκειται για το 1ο άλμπουμ της Ταλία μετά την κυκλοφορία του επιτυχημένου The sixth sense του 2005 και μετά τη γέννηση της κόρης της, Σαμπρίνα.
Αριστέας ο Προκοννήσιος

Ο Αριστέας ο Προκοννήσιος (αρχ. ελλ. ) ήταν Έλληνας επικός ποιητής των αρχαίων χρόνων από το ομώνυμο νησί της Προποντίδας. Η ύπαρξή του ακροβατεί μεταξύ του θρύλου και της ιστορικής πραγματικότητας, με το όνομά του να συνδέεται τόσο με την ποιητική δημιουργία όσο και με αφηγήσεις υπερφυσικού χαρακτήρα στις οποίες του αποδίδονται ιδιαίτερες δυνάμεις, καθώς και μια ιδιαίτερη σχέση με τον Απόλλωνα.Το λεξικό της Σούδας αναφέρει ότι ο πατέρας του ονομαζόταν Δημοχάρις. Σύμφωνα με τον Ηρόδοτο, το όνομα του πατέρα του ήταν Καϋστρόβιος και ανήκε σε μια ανώτερη οικογένεια αριστοκρατών του νησιού. Από τον ιστορικό αναφέρονται ακόμη τα ταξίδια του στις χώρες των Κιμμερίων, των Αριμασπών και των Ισσηδόνων.
Άλαν της Βρετάνης, 1ος κόμης του Ρίτσμοντ

Ο Άλαν της Βρετάνης, 1ος κόμης του Ρίτσμοντ (πριν το 1100 – 1146) ήταν ο τρίτος γιος του Στεφάνου κόμητος του Τρεγκιέ και εγγονός του Εύδη της Βρετάνης. Πολέμησε για λογαριασμό του βασιλιά της Αγγλίας Στεφάνου. Για πολιτικές σκοπιμότητες, ο Άλαν παντρεύτηκε την Μπέρθα της Βρετάνης, κόρη του Κόναν Γ΄ δούκα της Βρετάνης, σε μια προσπάθεια να οδηγήσει τη Βρετάνη στο πλευρό του βασιλιά της Αγγλίας Στεφάνου που βρισκόταν σε διαμάχη με την εξόριστη αυτοκράτειρα Ματθίλδη. Ο Στέφανος, για να επιβεβαιώσει τη συμμαχία του με τη Βρετάνη, κήρυξε το γαμπρό του Κόναν Άλαν πρώτο κόμη του Ρίτσμοντ. Η κομητεία του Ρίτσμοντ είχε ιδρυθεί από το θείο του, Άλαν τον Ερυθρό, που πέθανε χωρίς απογόνους. Ο Στέφανος αναγνώρισε τον Άλαν και ως κόμη της Κορνουάλης, αλλά έχασε τον τίτλο από τον Ρανούλφο του Ζερνόν 2ο κόμη του Τσέστερ μετά την μάχη του Λίνκολν (1141). 

Με τη σύζυγο του Μπέρθα της Βρετάνης απέκτησε το διάδοχο του Κόναν Δ΄ της Βρετάνης και δύο κόρες, ενώ είχε τέσσερις εξώγαμους γιους. Μετά το θάνατό του το 1146, η Μπέρθα συνέχισε την συμμαχία της με τον βασιλιά της Αγγλίας Στέφανο.

Κατηγορία:Οίκος της Ρεν
Τζέημς Γουλφ

thumb|right|200px|
Ο στρατηγός Ιάκωβος Γουλφ.
Ο Τζέημς Γουλφ ("James Wolfe", 2 Ιανουαρίου 1727 - 13 Σεπτεμβρίου 1759) ήταν σημαντικός Άγγλος στρατηγός του οποίου το όνομα συνδέθηκε με την υπεροχή της Βρετανίας επί της Γαλλίας στον Καναδά κατά τον Επταετή Πόλεμο (1756-1763).
Γεωγραφικά

Τα Γεωγραφικά είναι αρχαίο μνημειώδες σύγγραμμα του Στράβωνα, αποτελούμενο από 17 βιβλία (τόμους) αριθμημένα με αρχαίους ελληνικούς αριθμούς. Το σύγγραμμα αυτό σώζεται ακέραιο και σε άριστη κατάσταση.
Γκυ του Τουάρ

Ο Γκυ του Τουάρ (Γαλλική γλώσσα : "Guy de Thouars", πέθανε στις 13 Απριλίου 1213), ήταν ο τρίτος σύζυγος της Κωνσταντίας, δούκισσας της Βρετάνης και αντιβασιλιάς της Βρετάνης (1203 - 1206) στο όνομα της κόρης τους Αλίκης, δούκισσας της Βρετάνης, ο γάμος έγινε το φθινόπωρο του 1199 στο Ανζέ. Ο Γκυ του Τουάρ ήταν μέλος ευγενούς οικογένειας Οξιτανικής καταγωγής, μέλος του Οίκου του Τουάρ, γιος του Γοδεφρείδου Δ΄ του Τουάρ. Ο Ριχάρδος ο Λεοντόκαρδος κήρυξε διάδοχο του στον Αγγλικό θρόνου τον ανεψιό του Αρθούρο γιο της Κωνσταντίας με τον πρώτο της σύζυγο Γοδεφρείδο Πλανταγενέτη (1194), η Κωνσταντία παραιτήθηκε από το Δουκάτο της Βρετάνης για λογαριασμό του. Η Κωνσταντία είχε αιχμαλωτιστεί από τον Ρανούλφ του Μπλοντεβίλ, 4ο κόμη του Τσέστερ (1196), ο Αρθούρος Α΄ παρέμεινε μόνος δούκας της Βρετάνης, οι Βρετόνοι εξεγέρθηκαν και ο Ρανούλφ αναγκάστηκε να την ελευθερώσει (1198). Την επόμενη χρονιά (1199) παντρεύτηκε τον Γκυ με τον οποίο έκανε δύο δίδυμες κόρες, την Αλίκη και την Αικατερίνη. Η αδελφή του Αρθούρου Α΄ Ελεονώρα της Βρετάνης αρραβωνιάστηκε τον Δελφίνο Λουδοβίκο τον Λέοντα γιο και διάδοχο του Γάλλου βασιλιά Φιλίππου Αυγούστου (1196), ο γάμος τελικά δεν έγινε λόγω αντίδρασης του αυτοκράτορα Ερρίκου ΣΤ΄. Η Κωνσταντία της Βρετάνης κυβέρνησε το δουκάτο σαν αντιβασίλισσα και κηδεμόνας στο όνομα του ανήλικου γιου της Αρθούρου Α΄. 

Ο Ριχάρδος ο Λεοντόκαρδος προτίμησε ωστόσο να ορίσει διάδοχο τον μικρότερο αδελφό του Ιωάννη τον Ακτήμονα αντί για τον Αρθούρο (1199), οι λόγοι ήταν ότι ο ανεψιός του ήταν ανήλικος και είχε καλές σχέσεις με τον Γάλλο βασιλιά. Η Αγγλική αριστοκρατία αντέδρασε έντονα επειδή προτιμούσε διάδοχο τον Αρθούρο που είχε την υποστήριξη του Γάλλου βασιλιά, ο Ιωάννης ο Ακτήμονας επιτέθηκε στην Γαλλία (1202), πολιόρκησε το Μιραμπώ και συνέλαβε τον Αρθούρο και την αδελφή του Ελεονώρα. Ο Αρθούρος μεταφέρθηκε στο Ρουέν από τότε τα ίχνη του εξαφανίστηκαν, σύμφωνα με τις περισσότερες πληροφορίες δολοφονήθηκε από τον θείο του (1203). Η Ελεονώρα παρέμεινε φυλακισμένη μέχρι τον θάνατο της, στο Δουκάτο της Βρετάνης την διαδέχθηκε η μικρότερη αδελφή της Αλίκη του Τουάρ κόρη του Γκυ και της Κωνσταντίας, ο Γκυ έγινε κηδεμόνας στο όνομα της ανήλικης κόρης του (1203 - 1206). Ο Γκυ διετέλεσε αντιβασιλιάς της Βρετάνης σαν υποτελής του Γάλλου βασιλιά Φιλίππου Αυγούστου, πολιόρκησε το Αββαείο του Μον-Σαιν-Μισέλ στο όνομα του Γάλλου βασιλιά. Το Αβαείο δεν παραδόθηκε, ο Γκυ έβαλε φωτιά, έκαψε το χωριό Λε Μον-Σαιν-Μισέλ και έσφαξε όλους τους κατοίκους, τα τείχη ήταν πολύ ισχυρά και δεν έπεφταν, ο Γκυ έβαλε φωτιά που επεκτάθηκε σε όλες τις στέγες. Ο Γάλλος βασιλιάς Φίλιππος Αύγουστος πλήρωσε αργότερα στον ηγούμενο του αβαείου Ιορδάνη το κόστος για την ανακατασκευή του. Ο Φίλιππος Αύγουστος πήρε την αντιβασιλεία της Βρετάνης από τον Γκυ του Τουάρ και την ανέλαβε ο ίδιος παρά την δυσαρέσκεια των ευγενών από την Βρετάνη (1206). Ο Γκυ του Τουάρ πέθανε στο Μαιν (13 Απριλίου 1213), τάφηκε στο "Αβαείο του Βιλνέβ" μαζί με την σύζυγο του Κωνσταντία που βρισκόταν στο χωριό Λε Σορινιέρ έξω από την Νάντη, το Αββαείο είχε ιδρυθεί από την ίδια την Κωνσταντία (1201).
Εύδης της Βρετάνης

O Εύδης της Βρετάνης (999 – 7 Ιανουαρίου 1079) ήταν κόμης του Παντιέβρ, νεώτερος γιος του δούκα Γοδεφρείδου Α΄ της Βρετάνης και της Αουίς της Νορμανδίας κόρης του Ριχάρδου Α΄ της Νορμανδίας. Ο Εύδης παντρεύτηκε την Αγνή της Κορνουάλης, αδελφή του Οέλ Β΄ της Βρετάνης ο οποίος είχε παντρευτεί την ανεψιά του Αβουάζ της Βρετάνης. Μετά τον θάνατο του αδελφού του δούκα Αλαίν Γ΄ της Βρετάνης έγινε αντιβασιλιάς της Βρετάνης στο όνομα του ανιψιού του Κόναν Β΄ της Βρετάνης (1040 – 1062).
Όταν πέθανε ο πατέρας τους (20 Νοεμβρίου 1008) ο Εύδης και ο μεγαλύτερος αδελφός τους Αλαίν Γ΄ ήταν ακόμα ανήλικοι. Ο πατέρας του Γοδεφρείδος Α΄ είχε ρυθμίσει έναν διπλό δυναστικό γάμο, ο ίδιος παντρεύτηκε την Αουίς μία από τις αδελφές του Ριχάρδου Β΄ της Νορμανδίας (996), η αδελφή του Ιουδήθ της Βρετάνης παντρεύτηκε τον ίδιο τον Ριχάρδο Β΄ (1000). Ο Αλαίν Γ΄ και ο Εύδης ήταν ανιψιοί του Ριχάρδου Β΄, πρώτα τους ξαδέλφια ήταν ο Ριχάρδος Γ΄ της Νορμανδίας και ο Ροβέρτος Α΄ της Νορμανδίας, πατέρας του Γουλιέλμου του Κατακτητή. Η Έμμα της Νορμανδίας κόρη του Ριχάρδου Α΄ ήταν θεία τους, ξαδέλφια τους ήταν τα παιδιά της : Εδουάρδος ο Εξομολογητής, Αρθακανούτος, Γκόντα της Αγγλίας, Γκουνχίλντα της Δανίας και Άλφρεντ Έθελινγκ.
Πείσανδρος

Το αρχαίο ελληνικό όνομα Πείσανδρος μπορεί να αναφέρεται στα πρόσωπα:

* Πείσανδρος ο Αθηναίος, δημαγωγός
* Πείσανδρος ο Λακεδαιμόνιος, στρατηγός
* Πείσανδρος ο Ρόδιος, ποιητής
* Πείσανδρος ο Λαρανδινός, ποιητής
* Πείσανδρος (μυθολογία), τέσσερα διαφορετικά μυθικά πρόσωπα
Πάνθοος

Στην ελληνική μυθολογία με το όνομα Πάνθοος (συνηρημένη γεν. και δοτική: "Πάνθου" και "Πάνθω" αντιστοίχως) είναι γνωστός ένας Ελλαδίτης στην καταγωγή Τρώας της εποχής του Τρωικού Πολέμου. Ο Πάνθοος ήταν στα νιάτα του ιερέας του θεού Απόλλωνα στους Δελφούς. Από εκεί τον έκλεψε ο Τρώας Αντήνορας γοητευμένος από την ομορφιά του και τον έφερε στην Τροία, όπου ο Πρίαμος του ανέθεσε και πάλι χρέη ιερέα του Απόλλωνα εκεί.

Ο Πάνθοος πήρε ως σύζυγό του τη Φροντίδα και απέκτησαν μαζί τρεις γιους, τον Πολυδάμαντα, τον Εύφορβο, και τον Υπερήνορα οι οποίοι πολέμησαν στον Τρωικό Πόλεμο στο πλευρό των Τρώων. Τότε ο Πάνθοος ήταν πλέον σεβάσμιος γέροντας, από τους αρχηγούς και συμβούλους των Τρώων. Ο Πάνθοος αναφέρεται στην "Ιλιάδα" (Γ 146, Ρ 23, Ρ 40).
Βένετο

Η Περιφέρεια του Βένετο (ιταλικά: "Veneto") είναι μία από τις 20 Περιφέρειες της Ιταλίας, ο πληθυσμός του είναι 5.000.000 κάτοικοι ο πέμπτος σε σειρά ανάμεσα στις 20 περιφέρειες, η πρωτεύουσα του είναι η Βενετία. Το Βένετο κατακτήθηκε από την Ρωμαϊκή αυτοκρατορία τον 5ο αιώνα π.χ., μετά από μια μακρόχρονη φεουδαρχική περίοδο κυβερνήθηκε από την Βυζαντινή αυτοκρατορία και στην συνέχεια από την ανεξάρτητη Δημοκρατία της Βενετίας μέχρι το 1797. Μετά τους Ναπολεόντειους πολέμους και το Συνέδριο της Βιέννης μεταβιβάστηκε στην Αυστριακή Αυτοκρατορία, μετά τον Γ΄ Ιταλικό Πόλεμο Ανεξαρτησίας μεταβιβάστηκε στο Βασίλειο της Ιταλίας (1866). Οι κάτοικοι εκτός από την επίσημη Ιταλική γλώσσα μιλούν τα Βενετικά που είναι μοιρασμένα σε πέντε διαλέκτους. Το "Καταστατικό του Βένετο" (1971) έδωσε στους κατοίκους της περιοχής το όνομα "Ο λαός της Βενετίας". Το "Άρθρο 1" του Καταστατικού χωρίζει την περιφέρεια στις εξής επτά επαρχίες : Μπελλούνου, Πάδοβας, Ροβίγκου, Τρεβίζου, Βενετίας, Βερόνας και Βιτσέντσας με εντολή να διατηρήσουν "στενούς δεσμούς με τους Βενετούς σε όλο τον κόσμο". Το "Άρθρο 2" του Καταστατικού καταγράφει την "αυτοδιοίκηση του Βενετσιάνικου λαού" με "εντολή να διαδώσει παντού την ιστορική ταυτότητα και τον πολιτισμό του". Το Κοινοβούλιο της Ιταλίας δεν δέχτηκε ωστόσο αυτές τις φιλοδοξίες και το Βένετο δεν μεταβιβάστηκε στις ανεξάρτητες περιοχές, το καθεστώς ήταν διαφορετικό σε σχέση με τις βορειότερες περιφέρειες Φρίουλι-Βενέτσια Τζούλια και Τρεντίνο-Άλτο Άντιτζε.

Το Βένετο υπήρξε η πατρίδα του εθνικιστικού κινήματος ανεξαρτησίας της Βενετίας, το μεγαλύτερο κόμμα που ιδρύθηκε στην περιοχή ήταν η "Λίγκα Βένετα" (9 Δεκεμβρίου 1979) σαν συστατικό της "Λίγκας του Βορρά". Ο Λούκα Ζάια εξελέγη πρόεδρος του Κοινοβουλίου του Βένετο δύο φορές (13 Απριλίου 2010, 31 Μαΐου 2015), την δεύτερη φορά με 50.1%, είχε την στήριξη του κόμματος Φόρτσα Ιταλία και του πρωθυπουργού Σίλβιο Μπερλουσκόνι. Με πρωτοβουλία του Ζάια ακολούθησε το Βενετικό δημοψήφισμα αυτονομίας 2017 (22 Οκτωβρίου 2017), το 98% των κατοίκων ψήφισε θετικά σχετικά με την παραχώρηση περισσότερων τοπικών εξουσιών και αυτονομίας στην περιοχή τους. 
Το Βένετο είναι σήμερα μία από τις περιφέρειες της Ιταλίας με τα ψηλότερα ποσοστά μεταναστών, συνολικά 487.493 κάτοικοι το 9,9% του πληθυσμού είναι μετανάστες σύμφωνα με την Απογραφή του Ιανουαρίου 2018. Οι μετανάστες προέρχονται από την Ρουμανία (25.2%), το Μαρόκο (9.3%), την Κίνα (7.1%), την Μολδαβία (7%) και την Αλβανία (6.9%).
Πείσανδρος ο Λακεδαιμόνιος

Ο Πείσανδρος ο Λακεδαιμόνιος ήταν Σπαρτιάτης στρατηγός και ναύαρχος, γαμπρός του βασιλιά Αγησιλάου. Ο Πείσανδρος, νέος ακόμα, νικήθηκε συντριπτικά από τον Κόνωνα κατά τη Ναυμαχία της Κνίδου το 395 π.Χ., στην οποία σκοτώθηκε και ο ίδιος ο Πείσανδρος. Ο Ξενοφών περιγράφει τον Πείσανδρο τον Λακεδαιμόνιο ως "«φιλότιμον μεν και ερρωμένον την ψυχήν, απειρότερον δε του παρασκευάζεσθαι ως δει»". Η δύναμή του στη Ναυμαχία της Κνίδου φαίνεται ότι ήταν πολύ μικρότερη της αντίπαλης, και πάνω απ' όλα αμέσως μετά την έναρξη της ναυμαχίας τον εγκατέλειψαν οι Ασιάτες σύμμαχοί του.
Πελάγοντας

Στην ελληνική μυθολογία με το όνομα Πελάγοντας (Πελάγων) είναι γνωστά τα παρακάτω δύο διαφορετικά πρόσωπα:
# Ηγεμόνας των Πυλίων που έλαβε μέρος στον Τρωικό Πόλεμο. Αναφέρεται στην "Ιλιάδα" (ραψωδία Δ, στίχος 295).
# Πολεμιστής από τους Λυκίους που πήραν μέρος στον Τρωικό Πόλεμο ως σύμμαχοι των Τρώων. Αυτός ο Πελάγοντας ήταν σύντροφος στη μάχη του θεϊκού Σαρπηδόνα, από τον μηρό του οποίου αφαίρεσε το ξύλινο ακόντιο όταν αυτός λαβώθηκε στη μάχη, και αναφέρεται επίσης στην "Ιλιάδα" (Ε 695).
Αγαθήμερος

Ο Αγαθήμερος ο Αλεξανδρεύς ή ο Όρθωνος ήταν πολυμαθής αρχαίος Έλληνας συγγραφέας του 3ου αιώνα μ.Χ. από την Αλεξάνδρεια. Σε αυτόν αποδίνονται τρία περίφημα γεωγραφικά συγγράμματα, που γνώρισαν αλλεπάλληλες εκδόσεις στη νεότερη εποχή (18ος και 19ος αι.).

Το πρώτο από αυτά έχει τον τίτλο Γεωγραφίας υποτύπωσις και περιέχει συλλογή σημειώσεων για την ιστορία της ελληνικής Γεωγραφίας, με προσθήκη πινάκων των ανέμων από τον Ερατοσθένη και τον Τιμοσθένη, καθώς και με περιγράμματα νησιών της Μεσογείου. Το δεύτερο σύγγραμμα τιτλοφορείται Διάγνωσις εν επιτομή της εν τη σφαίρα γεωγραφίας. Περιέχει ερμηνευτικές επεξηγήσεις και σχόλια της «πτολεμαείου χαρτογραφίας», δηλαδή του συστήματος που χρησιμοποιούσε ο γεωγράφος και αστρονόμος Κλαύδιος Πτολεμαίος για να κατασκευάζει τους χάρτες του. Το τρίτο σύγγραμμα του Αγαθημέρου φέρει τον τίτλο Υποτύπωσις Γεωγραφίας εν επιτομή και αποτελεί μια περίληψη των επιστημονικών γνώσεων της Γεωγραφίας την εποχή εκείνη.

Τα τρία αυτά γεωγραφικά συγγράμματα δείχνουν ότι η επιστημονική Γεωγραφία από την εποχή του Πτολεμαίου και του Στράβωνα (1ος αιώνας π.Χ.) μέχρι τον Αγαθήμερο είχε σημειώσει παραπέρα πρόοδο, και μάλιστα αλματώδη.
Αγαθίας ο Σχολαστικός

Ο Αγαθίας ο Σχολαστικός (περί το 530 − 581/582 μ.Χ.) ήταν Βυζαντινός ποιητής και ιστορικός, γνωστός για τα έργα του "Κύκλος των νέων επιγραμμάτων", μια ποιητική συλλογή στην οποία διασώθηκαν και δικά του αλλά και ποιήματα άλλων ποιητών, αλλά και για τα πέντε ιστορικά βιβλία με τίτλο "Περί της Ιουστινιανού βασιλείας", όπου περιγράφεται η ιστορία του Βυζαντίου από το 522 έως το 559.
Αγαθίνος

Ο Αγαθίνος ήταν ένας διακεκριμένος Έλληνας γιατρός που καταγόταν από τη Σπάρτη, «όχι τυχαίος άνδρας» κατά τη φράση του κορυφαίου Γαληνού. Ο Αγαθίνος οφείλει κυρίως τη φήμη του στο ότι ένωσε τα τρία γνωστά τότε συστήματα της Ιατρικής, το σύστημα των «πνευματικών», αυτό των «εμπειρικών» και αυτό των «μεθοδικών», σε ένα, δημιουργώντας έτσι μία νέα ιατρική «σχολή», αυτή των «εκλεκτικών» ή «επισυνθετικών», η οποία αναπτύχθηκε μεταγενέστερα από τον Κέλσο και τον Αρεταίο τον Καππαδόκη. Μαθητές του Αγαθίνου ήταν ο Αρχιγένης και ο Ηρόδοτος, οι οποίοι διέπρεψαν στη Ρώμη.

Ο Αγαθίνος συνέγραψε πολλά έργα, αλλά όλα χάθηκαν. Σπουδαία ήταν τα έργα του "Περί σφυγμών" και "Περί πυρετών", καθώς και άλλα για τα θερμά και ψυχρά λουτρά.
Αλυάττης Β΄

Ο Αλυάττης Β΄ (610 π.χ. - 560 π.χ.) ήταν Βασιλιάς της Λυδίας (591 π.χ. - 560 π.χ.), διαδέχτηκε τον πατέρα του, Σαδυάττη. Πέθανε το 561 ή 560 π.Χ., αφού είχε βασιλέψει τριάντα ένα χρόνια. Τον διαδέχτηκε ο γιος του, Κροίσος, ο οποίος μέχρι τότε ήταν σύμβουλος του πατέρα του.
Ασίζη

μικρογραφία| Πρώτος όροφος της βασιλικής του Αγίου Φραγκίσκου (San Francesco di Assisi).
Η Ασίζη (ιταλ. Assisi) είναι πόλη της Ιταλίας στην Επαρχία της Περούτζια, στην περιφέρεια της Ούμπρια. Βρίσκεται στη δυτική πλευρά της Μόντε Σουμπάζιο (Monte Subasio).

Είναι γνωστό ότι είναι η πόλη όπου γεννήθηκαν, έζησαν και πέθαναν ο Άγιος Φραγκίσκος, πολιούχος της Ιταλίας, και η Αγία Κλάρα.
Arrasando

Το Arrasando είναι το 6ο άλμπουμ της Μεξικάνας ποπ σταρ Ταλία. Κυκλοφόρησε το 2000 από την ΕΜΙ και έλαβε εξαιρετικές κριτικές σε όλο τον κόσμο. Βοήθησε την Ταλία να εδραιωθεί στην παγκόσμια μουσική σκηνή και στην ποπ κουλτούρα. Της έφερε επίσης την πολυπόθητη διεθνή αναγνωρίσιμότητα, κάτι το οποίο είχε ήδη καταφέρει μέσω των τηλενουβέλλων της. Συνδυάζει πολλά μουσικά είδη και επιρροές και το αποτέλεσμα είναι τόσο καλό που κυριολεκτικά μάγεψε. Έχει πουλήσει πάνω από 3,5 εκατομμύρια αντίτυπα μέχρι στιγμής σε διεθνές επίπεδο.

Χρήσιμα στοιχεία:
*Το άλμπουμ περιλαμβάνει το τραγούδι τίτλων της επιτυχημένης σειράς Ροζαλίντα με πρωταγωνίστρια την Ταλία.
*Θεωρείται το 2ο αγαπημένο άλμπουμ για το ελληνικό κοινό το έτος 2000 αμέσως μετά το Oops...I did it again της Μπρίτνεϊ Σπίαρς.
*Η Ταλία, σύμφωνα με τον κατάλογο πωλήσεων της IFPI, είναι η ξένη καλλιτέχνιδα με τις υψηλότερες πωλήσεις δίσκων στην Ελλάδα το έτος 2000 με ελληνικές πωλήσεις να ξεπερνούν τα 95.000 αντίτυπα.
Δημήτριος Πετροπουλάκης

Ο Δημήτριος Πετροπουλάκης ήταν Έλληνας αγωνιστής στην Ελληνική Επανάσταση του 1821 και διακρίθηκε κυρίως στις μάχες κατά του Ιμπραήμ Πασά. Πολέμησε στην εξέγερση της Θεσσαλίας και στην Κρητική Επανάσταση. Εκλέχθηκε βουλευτής το 1850.
Σόφκα Ζινόβιεφ

Η Σόφκα Ζινόβιεφ (Sofka Zinovieff) είναι Αγγλίδα συγγραφέας. 
Η Ζινόβιεφ γεννήθηκε το 1961 στο Λονδίνο. Από την πλευρά του πατέρα της έχει ρίζες στην Ρωσία. Σπούδασε Κοινωνική Ανθρωπολογία στο Πανεπιστήμιο του Κέμπριτζ.
Superhero Movie

Η ταινία 'Superhero Movie' είναι μια αμερικάνικη κωμωδία του Κρεγκ Μάζιν με τους Ντρέικ Μπελ, Σάρα Πάξτον. Η ταινία παρωδεί πολλούς διάσημους υπερήρωες.Συγκεκριμένα,η ταινία παρωδει κυρίως την υπερηρωικη ταινία Spiderman και δευτερευόντως τις ταινίες Batman Begins,το τις σειρές ταινιών X-Men και τους Fantastic Four.
Βασίλειος Νικολαΐδης

Ο Βασίλειος Νικολαΐδης (Κωνσταντινούπολη 1817- ;) ήταν Έλληνας στρατιωτικός και δημοσιογράφος του 19ου αιώνα.
Γεώργιος Χρυσοβέργης

Ο Γεώργιος Χρυσοβέργης (Ρύσιο Βιθυνίας 1805, Κωνσταντινούπολη ;)ήταν Έλληνας καθηγητής του 19ου αιώνα.
Φερδινάνδος Έσσλιν

Ο Φερδινάνδος Έσσλιν ή Έσσλεν ("Nikolaus Ferdinand Hößlin", 30 Ιουνίου 1842 - 24 Οκτωβρίου 1866) ήταν Έλληνας αγωνιστής της Κρητικής επανάστασης.
Ιωάννης Ράγκος

Ο Ιωάννης Ράγκος (1790-1870) ήταν Έλληνας αρματολός του 19ου αιώνα και αγωνιστής του 1821.
Περιφέρεια Πόλογκ

Η Περιφέρεια Πόλογκ (, ) είναι μία από τις οκτώ Στατιστικές περιφέρειες της Βόρειας Μακεδονίας. Συνορεύει με την Αλβανία και το Κοσσυφοπέδιο στα βορειοδυτικά, ενώ στο εσωτερικό της χώρας συνορεύει με την Νοτιοδυτική περιφέρεια και την Περιφέρεια Σκοπίων.
Περιφέρεια Σκοπίων

Η Περιφέρεια Σκοπίων (, ) είναι μία από τις οκτώ Στατιστικές περιφέρειες της Βόρειας Μακεδονίας. Βρίσκεται στο βόρειο μέρος της χώρας. Συνορεύει στα βόρεια με το Κοσσυφοπέδιο, ενώ στο εσωτερικό της χώρας συνορεύει με την Περιφέρεια Βάρνταρ, την Περιφέρεια Πόλογκ, τη Βορειοανατολική Στατιστική Περιφέρεια, την Ανατολική Στατιστική Περιφέρεια και τη Νοτιοδυτική Στατιστική Περιφέρεια.
Κώστας Σμοκοβίτης

Ο Κώστας Σμοκοβίτης (15 Απριλίου 1951) είναι Έλληνας τραγουδιστής.
Περιφέρεια Βάρνταρ

Η Περιφέρεια Βάρνταρ () είναι μία από τις οκτώ Στατιστικές περιφέρειες της Βόρειας Μακεδονίας. Συνορεύει με την Ελλάδα στα νότια, ενώ στο εσωτερικό της χώρας συνορεύει με την Περιφέρεια Πελαγονίας, την Νοτιοδυτική Στατιστική Περιφέρεια, την Περιφέρεια Σκοπίων, την Νοτιοανατολική Στατιστική Περιφέρεια και την Ανατολική Στατιστική Περιφέρεια. Η ονομασία της περιφέρειας προέρχεται από τον ποταμό Αξιό (Βαρδάρης), ο οποίος περνάει μέσα από αυτήν.
Captain America

O Captain America (Στιβ Ρότζερς) είναι φανταστικός χαρακτήρας κόμικ της Marvel. Έχει εμφανιστεί επίσης σε ταινίες και τηλεοπτικές σειρές και ήταν ο πρώτος χαρακτήρας της Marvel που εμφανίστηκε σε μέσα εκτός των κόμικ. Ο Κρις Έβανς υποδύεται τον χαρακτήρα στο Κινηματογραφικό Σύμπαν της Marvel (MCU).
Χρήστος Βυζάντιος

Ο Χρήστος Βυζάντιος ήταν Έλληνας στρατιωτικός του 19ου αιώνα.
Νικόλαος Αριστάρχης

Ο Νικόλαος Αριστάρχης (1799 - 1866) ήταν μέγας λογοθέτης του Οικουμενικού Πατριαρχείου.
Μιχαήλ Στούρτζας

Ο Μιχαήλ Στούρτζας ("Mihail Sturdza", 1795-1884) ήταν Έλληνας ηγεμόνας της Μολδαβίας του 19ου αιώνα. Ο Αλέξανδρος Στούρτζας και η Ρωξάνδρα Στούρτζα ήταν ξαδέλφια του.
Κωνσταντίνος Ασώπιος

Ο Κωνσταντίνος Ασώπιος (1785 - 1872) ήταν Έλληνας λόγιος και καθηγητής πανεπιστημίου του 19ου αιώνα από την Ήπειρο.
Θεόδωρος Κιοσσές

Ο Θεόδωρος Κιοσσές ήταν Έλληνας αγωνιστής του 1821 και ναυτικός του 19ου αιώνα.
Γεώργιος Ιωακειμίδης

μικρογραφία|
Ο Γεώργιος Ιωακειμίδης είναι ο Δήμαρχος του Αγίου Ιωάννου Ρέντη (πλέον και της Νίκαιας), από το 1994. Έχει καταγωγή από τον Πόντο. Γεννήθηκε το 1954 και μεγάλωσε στις γειτονιές του Πειραιά. Τελείωσε την Ιωνίδειο Πρότυπο Σχολή και σπούδασε στη Σχολή Πολιτικών Μηχανικών του Εθνικού Μετσόβιου Πολυτεχνείου. Είναι επιστημονικός συνεργάτης στο Εργαστήριο Αντισεισμικής Τεχνολογίας του Ε.Μ.Π.

Από το 1972 έως το 1974 πήρε μέρος στην Αντίσταση κατά της Χούντας, συμμετέχοντας στην κατάληψη του Πολυτεχνείου και σε όλες τις αντιστασιακές εκδηλώσεις της εποχής αυτής.

Την περίοδο 1974 έως 1982 συμμετέχει σε όλους τους κοινωνικούς, πολιτικούς και διεκδικητικούς αγώνες που γίνονται στο Ρέντη εκείνη την εποχή, με τη δημιουργία Συλλόγων και Σωματείων.

Το 1982, σε ηλικία 28 ετών, εκλέγεται για πρώτη φορά Δημοτικός Σύμβουλος. Στις Δημοτικές εκλογές του 1986 και του 1990 συμμετέχει ως υποψήφιος Δήμαρχος με τη στήριξη του ΚΚΕ και του ΚΚΕ Εσωτερικού. Από το 1994 έως σήμερα εκλέγεται Δήμαρχος Ρέντη.

Το 1994 συγκεντρώνει ποσοστό 60% στο δεύτερο γύρο, και από το 1998 κατεβαίνει με τη στήριξη του ΣΥΝ και του ΠΑΣΟΚ. Το 1998 συγκεντρώνει ποσοστό 54% από τον πρώτο γύρο, το 2002 ποσοστό 64% από τον πρώτο γύρο και το 2006 με ποσοστό 62,5 από τον πρώτο γύρο.

Την περίοδο 1999-2000 εκλέγεται Πρόεδρος του Συνδέσμου για το Περιβάλλον στους Δήμους Πειραιά και Δυτ. Αττικής. Από το 1999 έως το 2002 αναλαμβάνει Πρόεδρος του Συνδέσμου για τον Ελαιώνα και μέλος της Επιτροπής Πολιτισμού, Αθλητισμού και Κοινωνικής Πρόνοιας της ΚΕΔΚΕ.

Από το 1999 έως σήμερα είναι τακτικό μέλος του Διοικητικού Συμβουλίου της Ε.Ε.Τ.Α.Α. (Ελληνική Εταιρία Τοπικής Αυτοδιοίκησης και Ανάπτυξης) και Τακτικό μέλος της τετραμελούς αντιπροσωπείας της Κ.Ε.Δ.Κ.Ε στην πολιτική επιτροπή του C.E.M.R. (General Assembly of European Municipalities and Regions), εκπροσωπώντας τη χώρα σε όλα τα Ευρωπαϊκά και παγκόσμια συνέδρια Αυτοδιοίκησης.
Ιωάννης Δημακόπουλος

Ο Ιωάννης Δημακόπουλος ( 1833 ή 1835 - 1866 ) ήταν Έλληνας αξιωματικός του ελληνικού στρατού από την Αρκαδία. Συμμετείχε ως εθελοντής στην Κρητική Επανάσταση του 1866 και σκοτώθηκε κατά το ολοκαύτωμα της Μονής Αρκαδίου.
Ζαχαρίας Μαθάς

Ο Ζαχαρίας Μαθάς (1800 - 1877) ήταν Έλληνας επίσκοπος Θήρας και λόγιος του 19ου αιώνα.
Έρνο Ρούμπικ

Ο Έρνο Ρούμπικ (Ernő Rubik) είναι Ούγγρος καθηγητής αρχιτεκτονικής, γλύπτης και εφευρέτης. Είναι κυρίως γνωστός γιατί εφήυρε διάφορα μηχανικά παζλ, όπως τον Κύβο του Ρούμπικ.

thumb|Ο Κύβος του Ρούμπικ
Γεννήθηκε στη Βουδαπέστη στις 13 Ιουλίου του 1944. Ο πατέρας του ήταν μηχανικός σε αεροπλάνα και η μητέρα του ποιήτρια. Σπούδασε αρχιτεκτονική στο Τεχνολογικό Πανεπιστήμιο της Βουδαπέστης "Műszaki Egyetem" από όπου αποφοίτησε το 1967 και στη συνέχεια έκανε μεταπτυχιακές σπουδές στην αρχιτεκτονική εσωτερικών χώρων και στη γλυπτική. Από το 1971 μέχρι το 1975 δούλεψε ως αρχιτέκτονας και στη συνέχεια έγινε καθηγητής στο Κολλέγιο Εφαρμοσμένων Τεχνών της Βουδαπέστης "Iparművészeti Főiskola". 

Στις αρχές της δεκαετίας του ΄80 άρχισε να εκδίδει μια εφημερίδα για "game and puzzle", την ...És játék ("...and games"), ίδρυσε το Rubik Stúdió όπου σχεδίαζε έπιπλα και παιχνίδια και το 1987 έγινε τακτικός καθηγητής. Το 1990 έγινε πρόεδρος της Ουγγρικής Ακαδημίας Μηχανικών (Hungarian Engineering Academy)(Magyar Mérnöki Akadémia) και ίδρυσε το Διεθνές Ίδρυμα Ρούμπικ (International Rubik Foundation) για την υποστήριξη ταλαντούχων νέων μηχανικών και βιομηχανικούς σχεδιαστές. Επίσης είναι μέλος της "USA Science and Engineering Festival's Advisory Board".
Hawkeye

Ο Hawkeye (πραγματικό όνομα: Κλιντ Μπάρτον) είναι φανταστικός υπερήρωας που εμφανίζεται στα κόμικ που εκδίδει η Marvel Comics. Δημιουργία του σεναριογράφου Σταν Λι και του καλλιτέχνη Ντον Χεκ, ο χαρακτήρας εμφανίστηκε αρχικά ως κακοποιός στο τεύχος "Tales of Suspense" #57 (Σεπτέμβριος 1964) και αργότερα μπήκε στους Εκδικητές (Μάιος 1965). Είναι βασικό μέλος της ομάδας από τότε. Βρίσκεται στην θέση #44 στην Λίστα των Κορυφαίων 100 Ηρώων Κόμικ του IGN.

Ο Hawkeye ενσαρκώνεται από τον Τζέρεμι Ρένερ στο Κινηματογραφικό Σύμπαν της Marvel, ένα κοινό φανταστικό σύμπαν το οποίο είναι βάση για ταινίες που παράγει η εταιρεία Marvel Studios. Ο Ρένερ έκανε την πρώτη του εμφάνιση στην ταινία "Thor" (2011) και αργότερα έπαιξε μεγαλύτερο ρόλο στις ταινίες "Οι Εκδικητές" (2012), "Εκδικητές: Η Εποχή του Ultron" (2015), "Captain America: Εμφύλιος Πόλεμος" (2016) και "Εκδικητές: Η Τελευταία Πράξη" (2019). Υποδύεται ξανά τον ρόλο στις σειρές του Disney+ "What If...?" (2021) και "Hawkeye" (2021).